ddrg/super_eurlex huggingface dataset:
A Tanács határozata

(1997. december 11.)

a vámunió végső szakaszának megvalósításáról szóló 1/95 EK–Törökország társulási tanácsi határozattal létrehozott vámunióval foglalkozó vegyes bizottságban a közösségi álláspont elfogadására vonatkozó eljárás megállapításáról

(97/833/EK)

AZ EURÓPAI UNIÓ TANÁCSA,

tekintettel az Európai Gazdasági Közösséget létrehozó szerződésre és különösen annak 113. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel az 1/95 EK–Törökország társulási tanácsi határozat [3] létrehozott egy vámunióval foglalkozó vegyes bizottságot; mivel a fenti bizottságot felhatalmazták, hogy ajánlásokat tegyen a Társulási Tanács számára, és az említett határozattal meghatározott esetekben döntéshozói hatáskörrel rendelkezik;

mivel a vegyes bizottsági eljárás céljából meg kell állapítani azon közös álláspontok elfogadására vonatkozó szabályokat, amelyek alapján a vegyes bizottságban a Bizottság által képviselt Közösség Törökországgal szemben kötelezettséget vállalhat;

mivel a vegyes bizottság feladata a vámunió megfelelő működésének és a felek közti kereskedelem szabadságának biztosítása; mivel a Közösség által elfogadandó közös álláspontok ennek megfelelően a Szerződés 113. cikkének hatálya alá tartoznak, és az említett cikkben előírt eljárást kötelezően alkalmazni kell;

mivel azonban szükséges rendelkezni arról, hogy a közösségi jogszabályok és bármilyen kapcsolódó technikai kiigazítás alkalmazására, vagy a versenyellenes magatartás értékelésére vonatkozó közös álláspontokat a Bizottságnak kell elfogadnia,

ELFOGADTA EZT A HATÁROZATOT:

1. cikk

A 2. cikkre is figyelemmel, a Közösség által a vámunióval foglalkozó vegyes bizottságban elfoglalandó álláspontot a Tanács – minősített többséggel eljárva – a Bizottság javaslata alapján fogadja el.

2. cikk

A vámunióval foglalkozó vegyes bizottságban meghozandó közösségi álláspontot a Bizottság fogadja el, amennyiben ez az álláspont közösségi jogszabályoknak a vámunióra való – szükség esetén technikai kiigazításokkal történő – egyszerű átültetésére vagy a versenyellenes magatartás értékelésére irányul. A vámunió végrehajtásáról szóló éves jelentésében a Bizottságnak tájékoztatnia kell az Európai Parlamentet is a vegyes bizottság által meghozott határozatokról.

3. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. december 11-én.

a Tanács részéről

az elnök

M. Delvaux-Stehres

[1] HL C 84., 1996.3.21., 14. o.

[2] 1997. november 18-i vélemény (a Hivatalos Lapban még nem tették közzé).

[3] HL L 35., 1996.2.13., 1. o.

--------------------------------------------------
A Tanács határozata

(1997. november 28.)

a Nigériára vonatkozó 95/544/KKBP közös álláspont végrehajtásáról

(97/820/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak J.2. cikkére,

mivel 1995. december 4-én a Tanács az Európai Unióról szóló szerződés J.2. cikke alapján elfogadta a Nigériáról szóló 95/544/KKBP közös álláspontot [1];

mivel a 97/821/KKBP tanácsi határozattal [2] 1998. november 1-ig meghosszabbították a 95/544/KKBP közös álláspontot;

mivel a fent említett közös álláspont végrehajtására vonatkozóan bizonyos iránymutatásokat meg kell határozni,

A KÖVETKEZŐKÉPPEN HATÁROZOTT:

1. cikk

(1) Az Unió tagállamai a területükön tartott nemzetközi konferenciákon – különösen az 1989. december 15-én Loméban aláírt negyedik AKCS – EK-egyezmény keretében megrendezett üléseken – részt vevő bármely nigériai állampolgárnak vízumot biztosíthatnak.

(2) A tagállamok nemzetközi vállalkozásaik tiszteletben tartása érdekében kivételeket tehetnek a 95/544/KKBP közös álláspont (1) bekezdése alól:

- székhelyre vonatkozó megállapodások rendelkezései alapján,

- a közös álláspont 1995. évi elfogadását megelőzően már létrejött kötelezettségek teljesítése érdekében, különös tekintettel a nemzetközi sportszövetségek által szervezett sporteseményekre, konkrétan az 1998. évi labdarúgó világkupára és a már annak előkészítéseként megszervezett mérkőzésekre, valamint az 1998. évi kosárlabda világbajnokságra is.

A tagállamok tájékoztatják a sportszövetségeket ennek a határozatnak a rendelkezéseiről.

(3) Sürgős humanitárius okból szintén tehető kivétel a 95/544/KKBP közös álláspont (1) bekezdése alól.

2. cikk

Vízum kizárólag egyedi elbírálás alapján, minden tagállam előzetes értesítését követően adható ki.

3. cikk

Ezt a határozatot a Hivatalos Lapban ki kell hirdetni.

Kelt Brüsszelben, 1997. november 28-án.

a Tanács részéről

az elnök

G. Wohlfart

[1] HL L 309., 1995.12.21., 1. o.

[2] HL L 338., 1997.12.9., 8. o.

--------------------------------------------------
A Tanács határozata

(1997. december 19.)

az Északi-tengerre vonatkozó heringfogási lehetőségek 1984. január 1-jétől érvényes elosztásáról szóló 83/653/EGK határozat módosításáról

(98/21/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a halászat és az akvakultúra közösségi rendszerének létrehozásáról szóló, 1992. december 20-i 3760/92/EK tanácsi rendeletre [1] és különösen annak 8. cikke (4) bekezdése ii. pontjára,

tekintettel a Bizottság javaslatára,

mivel a 83/653/EGK határozat [2] megállapítja az Északi-tengerre vonatkozó heringfogási lehetőségek elosztásának módszerét, mégpedig az Ausztria, Svédország és Finnország csatlakozása előtt kialakított, és a Közösség rendelkezésére álló TAC (teljes kifogható mennyiség) részesedésére hivatkozva;

mivel az 1994. évi csatlakozási okmány az északi-tengeri heringállomány Svédországnak kiosztott részesedését úgy határozza meg, mint az ezen állomány tekintetében a kibővített Közösség rendelkezésére álló TAC-részesedést;

mivel a kibővített Közösségre történő konkrét hivatkozás, illetve Svédország elosztásba történő felvétele érdekében helyénvaló a 83/653/EGK határozat módosítása,

ELFOGADTA EZT A HATÁROZATOT:

1. cikk

A 83/653/EGK határozat melléklete helyébe e határozat melléklete lép.

2. cikk

Ennek a határozatnak a tagállamok a címzettjei.

Kelt Brüsszelben, 1997. december 19-én.

a Tanács részéről

az elnök

F. Boden

[1] HL L 389., 1992.12.31., 1. o. Az 1994. évi csatlakozási okmánnyal módosított rendelet.

[2] HL L 371., 1983.12.31., 39. o.

--------------------------------------------------

MELLÉKLET

A TAGÁLLAMOKNAK KIOSZTOTT KVÓTÁK KISZÁMÍTÁSÁNAK MÓDJA

(a KR jelentése: közösségi részesedés)

Tagállam | 100000 tonnánál kisebb KR | 100000 és 157252 tonna közötti KR | 157253 és 254648 tonna közötti KR | 254649 tonna vagy ennél nagyobb KR |

Belgium | 0,071000 * KR | 7100 | 0,013862 * KR + 4920 | 0,009857 * (KR – 254649) + 8450 |

Dánia | 0,193459 * KR | 0,208469 * KR – 1501 | 0,232238 * KR – 5239 | 0,344985 * (KR – 254649) + 53900 |

Németország | 0,121654 * KR | 0,131094 * KR – 944 | 0,175356 * KR – 7904 | 0,172492 * (KR – 254649) + 36750 |

Franciaország | 0,126222 * KR | 0,136022 * KR – 980 | 0,092304 * KR + 5894 | 0,083782 * (KR – 254649) + 29400 |

Hollandia | 0,252446 * KR | 0,272045 * KR – 1960 | 0,260073 * KR – 77 | 0,202062 * (KR – 254649) + 66150 |

Svédország | 0,014330 * KR | 0,014330 * KR | 0,014330 * KR | 0,014330 * (KR – 254649) + 3649 |

Egyesült Királyság | 0,220889 * KR | 0,238039 * KR – 1715 | 0,211837 * KR + 2406 | 0,172492 * (KR – 254649) + 56350 |

--------------------------------------------------
A Tanács határozata

(1997. november 27.)

a vámügyi együttműködésről és kölcsönös jogsegélyről szóló, az Európai Közösség és Kanada közötti megállapodás megkötéséről

(98/18/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 113. cikkére, a 228. cikk (2) bekezdésének első mondatával összefüggésben,

tekintettel a Bizottság javaslatára,

mivel 1993. április 5-én a Tanács felhatalmazta a Bizottságot, a Közösség részéről, a Közösség néhány fontos kereskedelmi partnerével való vámügyi együttműködési megállapodásra vonatkozó tárgyalásra;

mivel a vámügyi együttműködésről és kölcsönös jogsegélyről szóló, az Európai Közösség és Kanada közötti megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

A Tanács jóváhagyja a Közösség nevében a vámügyi együttműködésről és kölcsönös jogsegélyről szóló, az Európai Közösség és Kanada közötti megállapodást.

A megállapodás szövegét e határozathoz csatolták.

2. cikk

A Közösséget, a tagállamok képviselőinek támogatásával, a Bizottság képviseli a megállapodás 20. cikke által létrehozott Vámegyüttműködési Vegyes Bizottságban.

3. cikk

A Tanács elnöke felhatalmazást kap, hogy a Közösség részéről a megállapodás aláírására feljogosított személyeket kijelölje.

4. cikk

A megállapodás 24. cikkében előírt értesítést a Közösség részéről a Tanács elnöke hajtja végre [1].

5. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. november 27-én.

a Tanács részéről

az elnök

M. Patijn

[1] A Megállapodás hatálybalépésének időpontját a Tanács Főtitkársága az Európai Közösségek Hivatalos Lapjában ki fogja hirdetni.

--------------------------------------------------
A Bizottság határozata

(1998. január 9.)

a friss hús Kanadából történő behozatalára vonatkozó állat-egészségügyi feltételekről és a szükséges állatorvosi bizonyítvány kiállításáról szóló 80/804/EGK határozat módosításáról

(EGT vonatkozású szöveg)

(98/91/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/91/EGK irányelvvel [1] módosított, a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [2] és különösen annak 14. cikkének (1) bekezdésére,

mivel a legutóbb a 96/727/EK határozattal [3] módosított 80/804/EGK bizottsági határozat [4] megállapítja a Kanadából behozott friss húsra irányadó állat-egészségügyi feltételeket és a szükséges állatorvosi bizonyítvány kiállítását;

mivel a betegség terjedésének veszélye nélkül el lehet fogadni a háziasított sertés-, juh- és kecskefélék friss húsát, amennyiben ezen állatok Kanadából vagy az Egyesült Államokból származnak és a tartási időszakuk egy részét a két ország valamelyikében töltötték;

mivel mind Kanada, mind az Egyesült Államok kötelezettséget vállalt a Bizottság és a tagállamok felé, hogy legkésőbb 24 órán belül megerősíti súlyos járványos állatbetegség előfordulását;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

A 80/804/EGK határozat melléklete helyébe e határozat melléklete lép.

2. cikk

Ezt a rendeletet a tagállamok értesítését követő 15. naptól kell alkalmazni.

3. cikk

Ennek a határozatnak a tagállamok a címzettjei.

Kelt Brüsszelben, 1998. január 9-én.

a Bizottság részéről

Franz Fischler

a Bizottság tagja

[1] HL L 13., 1997.1.16., 26. o.

[2] HL L 302., 1972.12.31., 28. o.

[3] HL L 329., 1996.12.19., 51. o.

[4] HL L 236., 1980.9.9., 25. o.

--------------------------------------------------

MELLÉKLET

+++++ TIFF +++++

+++++ TIFF +++++

--------------------------------------------------
A Tanács határozata

(1998. január 26.)

az egyrészről az Európai Közösségek, az Európai Szén- és Acélközösség és az Európai Atomenergia-közösség, másrészről az Üzbég Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodásnak az Európai Közösség által történő megkötéséről

(98/138/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. cikkére, a 228. cikk (2) bekezdésének első mondatával összefüggésben,

tekintettel a Bizottság javaslatára,

tekintettel az Európai Parlament véleményére [1],

mivel az 1996. június 21-én Firenzében aláírt, az egyrészről az Európai Közösségek és tagállamai, másrészről az Üzbég Köztársaság között létrejött partnerségi és együttműködési megállapodás hatálybalépéséig célszerű az Európai Közösség nevében jóváhagyni az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről az Üzbég Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodást,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösség, az Európai Szén- és Acélközösség és az Európai Atomenergia-közösség, másrészről az Üzbég Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodást – beleértve annak mellékleteit, a jegyzőkönyvet és a nyilatkozatokat – az Európai Közösség nevében jóváhagyják.

E szövegeket csatolták e határozathoz.

2. cikk

A Tanács elnöke felhatalmazást kap, hogy kijelölje az ideiglenes megállapodásnak a Közösséget jogilag kötelező aláírására jogosult személyeket [2].

3. cikk

Az ideiglenes megállapodás 32. cikkében előírt értesítést az Európai Közösség nevében a Tanács elnöke küldi meg.

Kelt Brüsszelben, 1998. január 26-án.

a Tanács részéről

az elnök

R. Cook

[1] HL C 14., 1998.1.19.

[2] A megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács határozata

(1997. december 16.)

a Monacói Hercegségnek az Alpok védelméről szóló egyezményhez való csatlakozásáról szóló jegyzőkönyv elfogadásáról

(98/118/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 130s. cikke (1) bekezdésére, összefüggésben 228. cikkének (2) bekezdésével és 228. cikke (3) bekezdésének első albekezdésével,

tekintettel a Bizottság javaslatára [1],

tekintettel az Európai Parlament véleményére [2],

mivel az Európai Közösség az Alpok védelméről szóló egyezmény (Alpok egyezmény) [3] szerződő fele;

mivel az Alpok védelme valamennyi tagállam számára nagyon fontos kérdés az Alpesi térséget érintő környezeti, gazdasági és társadalmi problémák országhatárokon átívelő jellege miatt;

mivel a Közösség részt vett a Monacói Hercegségnek az Alpok védelméről szóló egyezményhez való csatlakozásáról szóló jegyzőkönyvről folytatott tárgyaláson, és azt 1994. december 20-án aláírta;

mivel az Alpok-egyezményhez való csatlakozás azon jegyzőkönyvhöz való csatlakozást is feltételezi, amelynek eredményeképpen az egyezmény hatálya alá tartozó földrajzi terület kibővül;

mivel az Alpok-egyezménynek a Monacói Hercegség területére történő kiterjesztése az egész Alpesi térségben lehetővé teszi az Alpok hatékonyabb védelmét;

mivel a Közösségnek ezért jóvá kell hagynia a jegyzőkönyvet,

A KÖVETKEZŐKÉPPEN HATÁROZOTT:

1. cikk

A Monacói Hercegségnek az Alpok védelméről szóló egyezményhez való csatlakozásáról szóló jegyzőkönyvet az Európai Közösség nevében a Tanács jóváhagyja.

A jegyzőkönyv szövegét csatolták e határozathoz.

2. cikk

A Tanács elnöke felhatalmazást kap, hogy kijelölje a jóváhagyó okiratnak az Osztrák Köztársaságnál az egyezmény 11. cikkének (2) bekezdésével összhangban és a Közösség nevében történő letétbe helyezésére jogosult személy(eke)t.

Kelt Brüsszelben, 1997. december 16-án.

a Tanács részéről

az elnök

J. Lahure

[1] HL C 347., 1997.11.18., 7. o.

[2] HL C 339., 1997.11.10.

[3] HL L 61., 1996.3.12., 31. o.

--------------------------------------------------
A Tanács határozata

(1998. február 23.)

az Európai Közösség és a Jemeni Köztársaság közötti együttműködési megállapodás megkötéséről

(98/189/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 113. és 130y. cikkére, összefüggésben 228. cikke (2) bekezdésének első mondatával és 228. cikke (3) bekezdésének első albekezdésével,

tekintettel a Bizottság javaslatára,

tekintettel az Európai Parlament véleményére [1],

mivel a Szerződés 130u. cikke szerint a Közösség fejlesztési együttműködéssel kapcsolatos politikájának támogatnia kell a fejlődő országok folyamatos gazdasági és szociális fejlődését, illetve a világgazdaságba való zavartalan és fokozatos beilleszkedését, továbbá ezen országokban a szegénység csökkentését;

mivel a Közösségnek – a külkapcsolatok területén kitűzött céljai elérése érdekében – az Európai Közösség és a Jemeni Köztársaság között létrejött együttműködési megállapodást jóvá kell hagynia,

A KÖVETKEZŐKÉPPEN HATÁROZOTT:

1. cikk

Az Európai Közösség és a Jemeni Köztársaság között létrejött együttműködési megállapodást a Közösség nevében a Tanács jóváhagyja.

A megállapodás szövegét csatolták e határozathoz.

2. cikk

A megállapodás 21. cikkében előírt értesítést a Közösség nevében a Tanács elnöke küldi meg.

3. cikk

A tagállamok képviselőinek támogatásával a Közösséget a Bizottság képviseli a megállapodás 15. cikkében előírt együttműködési vegyes bizottságban.

4. cikk

E határozatot az Európai Közösségek Hivatalos Lapjában közzé kell tenni [2].

Kelt Brüsszelben, 1998. február 23-án.

a Tanács részéről

az elnök

R. Cook

[1] HL C 56., 1998.2.23.

[2] Az együttműködési megállapodás hatálybalépésének napját a Tanács Főtitkársága hirdeti ki az Európai Közösségek Hivatalos Lapjában.

--------------------------------------------------
A Tanács határozata

(1997. október 7.)

az Atlanti-óceán észak-keleti körzete tengeri környezetének védelméről szóló egyezmény megkötéséről

(98/249/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 130s. cikke (1) bekezdésére, összefüggésben annak 228. cikke (2) bekezdésével és (3) bekezdésének első albekezdésével,

tekintettel a Bizottság javaslatára,

tekintettel az Európai Parlament véleményére [1],

mivel a Bizottság, a Közösség nevében, részt vett az Atlanti-óceán észak-keleti körzete tengeri környezetének védelméről szóló egyezményt megszövegező tárgyalásokon;

mivel az Egyezményt a Közösség részéről 1992. szeptember 22. napján aláírták;

mivel az Egyezmény célja a szennyezések megelőzése és felszámolása, továbbá a tengeri területnek az emberi tevékenységek kedvezőtlen hatásaitól való megóvása;

mivel a Közösség már fogadott el intézkedéseket az Egyezmény hatálya alá tartozó területeken és ezért nemzetközi kötelezettséget kell vállalnia e téren; mivel a Közösség tevékenysége szükségszerű kiegészítése a közvetlenül érintett tagállamok intézkedéseinek és részvétele az Egyezményben megfelelne a szubszidiaritás elvének;

mivel a Szerződés 130r. cikke alapján a Közösség környezeti politikája hozzájárul – többek között – a környezet minőségének megőrzésére, megóvására és javítására, illetve az emberi egészség védelmére irányuló célok eléréséhez, valamint a természeti erőforrások körültekintő és ésszerű hasznosításához; mivel továbbá adott hatáskörükben a Közösség és a tagállamok együttműködnek harmadik országokkal és az illetékes nemzetközi szervezetekkel,

ELFOGADTA EZT A HATÁROZATOT

1. cikk

Az Atlanti-óceán észak-keleti körzete tengeri környezetének védelméről szóló egyezményt, az 1992. szeptember 22. napján, Párizsban történt aláírásának megfelelően, a Közösség részéről a Tanács jóváhagyja.

Az egyezmény szövegét csatolták e határozathoz.

2. cikk

A Tanács elnöke felhatalmazást kap arra, hogy a jóváhagyási okiratot a Francia Köztársaság Kormányánál az Egyezmény 26. cikkének rendelkezései szerint letétbe helyezni meghatalmazott személyt vagy személyeket kijelölje.

3. cikk

A Közösséget, a közösségi hatáskörbe tartozó ügyek tekintetében az Egyezmény 10. cikke alapján létrehozott bizottságokban a Bizottság képviseli

Kelt Luxembourgban, 1998. október 7-én.

a Tanács részéről

az elnök

J.-C. Juncker

[1] HL C 89., 1995.4.10., 199. o.

--------------------------------------------------
A Tanács és a Bizottság határozata

(1998. január 26.)

az egyrészről az Európai Közösségek és azok tagállamai és másrészről a Tunéziai Köztársaság közötti társulást létrehozó euro-mediterrán megállapodás megkötéséről

(98/238/EK, ESZAK)

AZ EURÓPAI UNIÓ TANÁCSA,

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre, és különösen annak 238. cikkére, a 228. cikk (2) bekezdésének második mondatával és a 228. cikk (3) bekezdésének második albekezdésével összefüggésben,

tekintettel az Európai Szén- és Acélközösséget létrehozó szerződésre, és különösen annak 95. cikkére,

a tanácsadó bizottsággal folytatott konzultációt követően és a Tanács hozzájárulásával;

tekintettel az Európai Parlament hozzájárulására,

mivel az egyrészről az Európai Közösségek és azok tagállamai, és másrészről a Tunéziai Köztársaság közötti társulást létrehozó, 1995. június 17-én Brüsszelben aláírt euró-mediterrán megállapodást jóvá kell hagyni,

A KÖVETKEZŐKÉPPEN HATÁROZOTT:

1. cikk

Az egyrészről az Európai Közösségek és azok tagállamai, és másrészről a Tunéziai Köztársaság közötti társulást létrehozó euró-mediterrán megállapodás, az ehhez mellékelt jegyzőkönyvek és a záróokmányhoz csatolt nyilatkozatok jóváhagyásra kerülnek az Európai Közösség és az Európai Szén- és Acélközösség nevében.

A megállapodás szövegét, az ehhez mellékelt jegyzőkönyveket és a záróokmányt csatolták e határozathoz.

2. cikk

(1) A Társulási Tanácson belül és a Társulási Bizottságon belül a Közösség által képviselendő álláspontot a Tanács határozza meg a Bizottság javaslata alapján, vagy, adott esetben, a Bizottság határozza meg, mindkét esetben az Európai Közösséget és az Európai Szén- és Acélközösséget létrehozó szerződés vonatkozó rendelkezéseivel összhangban.

(2) A Megállapodás 79. cikkének megfelelően a Társulási Tanácsban a Tanács elnöke elnököl és előterjeszti a Közösség álláspontját. A Megállapodás 82. cikkének megfelelően a Tanács elnökének képviselője a Társulási Bizottságban elnököl és előterjeszti a Közösség álláspontját.

3. cikk

A Tanács elnöke letétbe helyezi a Megállapodás 96. cikkében meghatározott értesítést az Európai Közösség nevében. A Bizottság elnöke letétbe helyezi ezen értesítést az Európai Szén- és Acélközösség nevében.

Kelt Brüsszelben, 1998. január 26-án.

a Bizottság részéről

az elnök

J. Santer

a Tanács részéről

az elnök

R. Cook

--------------------------------------------------